Saksamaa liidukantsler Angela Merkel ja tema abikaasa Joachim Sauer ei vaja puhkuseks lõunamaaranda või suurlinna. Neile meeldib kanda lihtsaid riideid ja matkata mägedes. Saksamaa valitsuse pressiteenistus Merkeli puhkuse kohta infot ei jaga, kuid lisab, et hoolimata puhkusest on liidukantsler alati tööl ja teda informeeritakse kõigist olulistest sündmustest. Samuti peab Merkel vajadusel tööalaseid telefonikõnesid.
#000000
Põhja-Itaalias puhkavad Merkel ja Sauer traditsiooniliselt Lõuna-Tiroolis Soldas. Nad elavad 1900 meetri kõrgusel asuvas romantilises neljatärnihotellis Marlet, kus kahekohaline tuba maksab ca 200 eurot päevas. Külaliste päralt on ka päikeseterass, soome saun ja siseujula. Õhtuti naudivad Merkel ja Sauer hotellis viiekäigulist õhtusööki.
#000002
Varasematel aastatel on Saksamaa esipaar suvepuhkusel kohtunud sageli tuntud alpinisti Reinhold Meissneriga. Erand ei ole ka tänavune puhkus. Kõmupiltnike esmaspäeval tehtud fotodel näeb kolmikut ühiselt mägiradadel kõndimas.
#000003
Liidukantslerit saadavad puhkusel kolm-neli ihukaitsjat ja tema büroo töötajad, kes hoiavad silma peal olulisel infol.
#000004
Mullu pidi Merkel riigis toimunud terrorirünnakute tõttu kaks korda suvepuhkuse katkestama. Tänavu on läinud paremini, kuigi läinud reedel Hamburgis toime pandud noarünnak sundis liidukantslerit vähemalt Facebookis sõna võtma. Ta avaldas kaastunnet ohvritele ja tänas neid, kes terroristi elusalt kinni võtsid.
#000005
Puhkusehotelli jõudmisel võttis Merkel viisakusest telefonikõne ka Itaalia peaministrile Paolo Gentilonile. Ta lubas toetada Itaalia võime põgenikelaine ohjamisel. Saksamaa siseministeerium teatas hiljem, et edaspidi võetakse Itaaliast iga kuu varasema 500 asemel vastu 750 põgenikku.
#000006